**Névváltoztatás**

A névváltoztatáshoz szükséges irat:

* 10. 000.- Ft. értékű illetékbélyeg (első ízben kért névváltozás esetén)
* 50.000.- Ft. értékű illetékbélyeg megváltoztatott név változtatási kérelmekor
* születési anyakönyvi kivonat
* házassági anyakönyvi kivonat akkor, amennyiben a kérelmező házas családi állapotú
* érvényes személyazonosító igazolvány
* lakcímet igazoló hatósági igazolvány
* kérelem formanyomtatvány (mellékletben megtalálható)

A „klasszikus” névváltozás, egy születési családi vagy születési utónév, esetleg mindkettő egy időben történő megváltoztatása. A Közigazgatási és Igazságügyi Minisztérium hatáskörébe tartozó névváltozási kérelmeket az anyakönyvvezető a kérelmezőtől átveszi, a kérelembe foglalt adatokat ellenőrzi, és a szükséges iratokkal együtt elbírálás céljából továbbítja. A név megváltozásáról a Közigazgatási és Igazságügyi Minisztérium névváltoztatási okiratot állít ki. Az okiratot az ügyfél kérelemben megjelölt postázási címére, míg az anyakönyvbe történő feljegyzésre vonatkozó elrendelést, az illetékes anyakönyvvezető részére továbbítja.

Az engedélyező elrendelés alapján születési, házassági anyakönyvekbe e tényt az anyakönyvvezető feljegyzi, a változást az országos személyadat-és lakcímnyilvántartásban rögzíti, és az elrendelő iratot az anyakönyvi irattárban elhelyezi.

A névváltoztatási eljárás illetéke 10. 000.- Ft, amelyet ugyancsak illetékbélyeg formájában a kérelemnyomtatványon kell leróni. Megváltoztatott név változtatása iránti kérelem illetéke 50. 000.- Ft,. További feltétel, hogy a névváltoztatás engedélyezését követő öt éven belül, csak kifejezetten indokolt esetben kérhető az újra.

A névváltoztatás további korlátja, hogy utónevet kizárólag a Magyar Tudományos Akadémia honlapján közzétett és rendszeresen frissített utónévlista alapján kérhet az ügyfél. Amennyiben a kérelem olyan születési utónév engedélyezésére irányul, amely e listában nem szerepel, úgy a Közigazgatási és Igazságügyi Minisztérium a Magyar Tudományos Akadémia Nyelvtudományi Intézete véleményét kéri.

Kiskorú gyermek névváltoztatását kizárólag a szülők együttesen kérhetik. Amennyiben a névváltoztatásban érintett kiskorú gyermek szülei nem házastársak vagy elváltak és a gyermek egy harmadik személy születési nevét fogja viselni a névváltozás után, úgy a harmadik személy hozzájáruló nyilatkozata szükséges. A hozzájárulás kizárólag személyesen tehető anyakönyvvezető előtt, a kérelem benyújtásakor. Akadályoztatás esetén közokiratba foglalt vagy társhatóság által készített hozzájáruló nyilatkozat szükséges.

A kérelem benyújtásakor a kérelmező(k) az anyakönyvvezető előtt aláírásukkal és az aznapi dátummal látják el a nyomtatványt, amelyet az anyakönyvvezető záradékol és mellékleteivel továbbít az eljárásban illetékességgel és hatáskörrel rendelkező Közigazgatási és Igazságügyi Minisztérium Hatósági Főosztálya Anyakönyvi Osztálya részére, elbírálás céljából.

**Házassági névviselési forma megváltoztatása**

Az eljáráshoz szükséges irat:

* 3.000.-Ft értékű illetékbélyeg
* érvényes személyazonosító igazolvány
* lakcímet igazoló hatósági igazolvány

A házassági névviselési forma az érintett kérésére megváltoztatható. Nem viselheti az elvált vagy özvegy nő férje nevét „né” toldatos formában abban az esetben, amennyiben nem viselte azt a házasság fennállása alatt. Az anyakönyvvezető a feltételek megléte esetén a névviselési forma megváltozásáról jegyzőkönyvet készít, az változás tényét a házassági anyakönyvbe bejegyzi, és záradékolt házassági anyakönyvi kivonatot állít ki a kérelmező részére. A házassági névviselés megváltozását az országos személyadat-és lakcímnyilvántartásban átvezeti.